# El Teatre L’Artesà inicia nova temporada al Prat

L’octubre s’omple de teatre en majúscules, dramatúrgia en estat pur. Grans noms com Julio Manrique, Carme Sansa, Júlia Truyol i Lluis Marco sota la batuta del prestigiós director lituà Oskaras Kursunovas en una nova versió de ***L’oncle Vània*** d’Anton Txèkhov, inauguren la temporada. La programació continua amb l’aposta per la creació de quilòmetre zero, La Moderna, que compta amb un equip majoritàriament pratenc per ***Una intervenció***, dirigida per Silvia Sabaté. El mes es tanca amb la comèdia dirigida per Cesc Gay, ***53 diumenges***, amb Pere Arquillué, Lluís Villanueva, Àgata Roca i Cristina Plazas que ens convidaran a ser espectadors de les febleses humanes, sobretot en les relacions que semblen més sòlides.

L’inici del curs escènic es complementa amb la música en acústic de **La Bien Querida**, programada en col·laboració amb La Capsa i el tret de sortida de les programacions familiars liderades per La Xarxa. Veus i formats molt diferents. Propostes que mantenen una línia de programació que aposta per la diversitat i és que donaran pas a un novembre carregat de plats forts tant a nivell teatral com musical.

El primer cap de setmana de novembre quatre grans dames del teatre català pujaran a l’escenari amb la proposta ***I només jo vaig escapar-ne***. Muntsa Alcañíz, Lurdes Barba, Imma Colomer i Vicky Peña, dirigida per Magda Puyo, on la paraula té la força necessària per quedar-se a la butaca contemplant un magnífic treball interpretatiu. De la dramatúrgia anglòfona L'Artesà passa a un doble programa dirigit per Andrés Lima i inspirat en el llibre de Naomi Klein, La doctrina del xoc. Viatjant des de Xile a la investigació teatral al voltant del cop d’Estat de Pinochet, fins a l’Argentina i l’Irak reflexionant sobre en quina mesura som corresponsables de la nostra història.***Shock 1*** i ***Shock 2*** són, sense cap mena de dubte, plats forts d’una temporada per recordar.

L’Artesà també acollirà la producció anual de **Teatre Kaddish**, una creació col·lectiva dirigida pel Ferran Utzet, un work in progress que parteix dels conceptes de record i memòria per construir una proposta escènica. El novembre es tancarà amb una nova visita al Prat de Los Voluble i la seva ***Zona acordanada***, tota una experiència performativa al voltant de la guitarra flamenca de Raúl Cantizano. Una barreja entre electrònica, flamenc i creació audiovisual per reflexionar al voltant del concepte de “nova normalitat”.  El recent Premio Nacional de Teatro, Juan Diego Botto aterrarà al Prat al mes de desembre amb ***Una noche sin luna***, on Lorca parlarà en primera persona de la seva obra, de la seva vida i dels seus secrets.

La recta final de l’any estarà protagonitzada per les propostes més transgressores i que desdibuixen límits entre disciplines amb una nova edició del cicle **Indiscipinats**, organitzat conjuntament amb La Capsa i Unzip, el dispositiu d’Arts Visuals. Dins de la programació fins al desembre també cal destacar les propostes per a tots els públics amb els espectacles de Zum Zum Teatre i un magnífic ***Polzet*** i ***El silenci d’Hamelin*** de la companyia Farrés Brothers. El mes de gener tancarà el cicle familiar, la ***Biblioteca de cordes i nusos***, la primera proposta que va trepitjar l’escenari del remodelat Teatre L’Artesà.

El 2022 s’inicia al Teatre L’Artesà amb humor. El circ familiar obre l’any per gaudir del període de vacances amb ***Les Madeleines de Polpe*** i cinc esbojarrats equilibristes. També es torna a programar una de les propostes que va esgotar les localitats amb més rapidesa però que no es va poder dur a terme per la crisi sanitària: **Faemino y Cansado** que seran dos dies a casa nostra. El cicle Dijous Teatre també tindrà la seva aturada al mes de gener amb una de les companyies catalanes més internacionals Agrupación Señor Serrano i el seu darrer espectacle **The Mountain**, un joc escènic al voltant del concepte de realitat.​

Les entrades dels mesos d’octubre i novembre són a la venda des de **dilluns 4 d’octubre, a les 17 h**, mentre les entrades per a desembre i gener, es podran comprar des de **dilluns 15 de novembre,** també a les 17 h.

També es tornen a engegar el projecte educatiu amb les escoles,**Camins Vius**, i les residències dels estudiants pratencs d'Arts en Viu que realitzen el seu treball final de grau universitari (**TFG**).